b"\n_START_ARTICLE_\nPatientforsikringsloven\n_START_PARAGRAPH_\nPatientforsikringsloven, formelt: Lov om klage- og erstatningsadgang inden for sundhedsv\xc3\xa6senet, er en dansk lov, der tr\xc3\xa5dte i kraft 1. juli 1992._NEWLINE_Hensigten med loven var at sikre patienternes muligheder for at f\xc3\xa5 tilkendt erstatning for skader som f\xc3\xb8lge af behandling p\xc3\xa5 Danmarks sygehuse. Hidtil havde man kun v\xc3\xa6ret berettiget til erstatning, hvis man kunne bevise, at der var beg\xc3\xa5et fejl af l\xc3\xa6gen. I 1970'erne og 1980'erne havde flere retssager vist, at det kunne v\xc3\xa6re endog meget sv\xc3\xa6rt. Samtidig blev det opfattet som problematisk, at sagen skulle f\xc3\xb8res via domstolene. Med loven etablerede man Patientforsikringen, der finansieres af amterne, siden 2007 regionerne, og som er obligatorisk. Erstatningens st\xc3\xb8rrelse udm\xc3\xa5les efter erstatningsansvarsloven. Patientskadeanken\xc3\xa6vnet fungerer som klageinstans for Patientforsikringens afg\xc3\xb8relser._NEWLINE_Loven er senere udvidet, s\xc3\xa5ledes at ogs\xc3\xa5 privathospitaler og privatpraktiserende sundhedspersoner er omfattet. Dermed omfatter loven i dag hele sundhedssystemet. Den g\xc3\xa6ldende lov tr\xc3\xa5dte i kraft i januar 2009."